CELEX: 
Language: et
Date: 2019-07-01 00:00:00
Title: KOMISJONI RAKENDUSOTSUS (EL) …/…, milles käsitletakse Euroopa keskses andmekogus talletatud lennuohutusalastele soovitustele ja neile antud vastustele juurdepääsu õigusi ning millega tunnistatakse kehtetuks otsus 2012/780/EL

KOMISJONI RAKENDUSOTSUS (EL) …/…,
            
            
               1.7.2019,
            
            
               milles käsitletakse Euroopa keskses andmekogus talletatud lennuohutusalastele soovitustele ja neile antud vastustele juurdepääsu õigusi ning millega tunnistatakse kehtetuks otsus 2012/780/EL
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu määrust (EL) nr 376/2014, mis käsitleb tsiviillennunduses toimunud juhtumitest teatamist ning juhtumite analüüsi ja järelmeid, millega muudetakse Euroopa Parlamendi ja nõukogu määrust (EL) nr 996/2010 ning tunnistatakse kehtetuks Euroopa Parlamendi ja nõukogu direktiiv 2003/42/EÜ ja komisjoni määrused (EÜ) nr 1321/2007 ja (EÜ) nr 1330/2007,
                  1
                eriti selle artikli 8 lõiget 4,
            
            
               ning arvestades järgmist:
            
            
               (1)Vastavalt Euroopa Parlamendi ja nõukogu määruse (EL) nr 996/2010
                  2
                artikli 18 lõikele 5 tuleb kõik lennuohutusalased soovitused ja neile antud vastused registreerida keskses andmekogus.
            
            
               (2)Põhjenduses 1 osutatud keskne andmekogu on määruse (EL) nr 376/2014 kohaselt loodud Euroopa keskne andmekogu. 
            
            
               (3)Vastavalt määruse (EL) nr 376/2014 artiklile 10 on juurdepääs Euroopa keskses andmekogus talletatud ettekannetele lennuohutust mõjutavate juhtumite kohta piiratud selle teabe konfidentsiaalsuse tõttu. Teisest küljest on olemas õigustatud huvi tagada üldsuse juurdepääs kõigile lennuohutusalastele soovitustele ja neile antud vastustele, võttes arvesse määruse (EL) nr 996/2010 ja määruse (EL) nr 376/2014 üldeesmärki – vähendada lennuõnnetuste arvu ning edendada lennuohutusega seotud intsidentide uurimiste tulemustest aru andmist. Sellise õigustatud huvi olemasolu kinnitab ka asjaolu, et lennuohutusalaste uurimiste aruanded, mis sageli sisaldavad lennuohutusalaseid soovitusi, tuleb vastavalt määrusele (EL) nr 996/2010 avalikustada.
            
            
               (4)Komisjon peab kooskõlas määruse (EL) nr 376/2014 artikli 8 lõikega 4 vastu võtma Euroopa keskse andmekogu haldamise korra. Kuna turvakaalutlustel ei tohiks võimaldada otsejuurdepääsu Euroopa kesksele andmekogule, peaksid kõik Euroopa keskses andmekogus sisalduvad lennuohutusalased soovitused ja neile antud vastused olema tehtud üldsusele kättesaadavaks eraldi avaliku veebisaidi kaudu.
            
            
               (5)Andmete säilitamisel, töötlemisel ja vahetamisel tuleks igal ajal ja kõigil tasanditel tagada, et Euroopa Parlamendi ja nõukogu määruses (EL) 2016/679
                  3
                ning Euroopa Parlamendi ja nõukogu määruses (EL) 2018/1725
                  4
                sätestatud isikuandmete kaitse kohustused oleksid täidetud.
            
            
               (6)Komisjoni otsus 2012/780/EL
                  5
                tuleks kehtetuks tunnistada ja asendada käesoleva otsusega, millega tuleks erinevalt otsusest 2012/780/EL ette näha üldsuse juurdepääs nii lennuohutusalastele soovitustele kui ka neile antud vastustele. 
            
            
               (7)Käesoleva otsusega ettenähtud meetmed on kooskõlas Euroopa Parlamendi ja nõukogu määruse (EL) 2018/1139
                  6
                artikli 127 alusel asutatud komitee arvamusega,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Reguleerimisese
            
            
               Käesoleva otsusega kehtestatakse meetmed määruse (EL) nr 376/2014 artikli 8 lõike 1 kohaselt loodud Euroopa keskse andmekogu haldamiseks seoses juurdepääsuga lennuohutusalastele soovitustele määruse (EL) nr 996/2010 artikli 2 punkti 15 tähenduses ning kõnealustele soovitustele antud vastustega, mis on registreeritud vastavalt määruse (EL) nr 996/2010 artikli 18 lõikele 3.
            
         
         
            
               Artikkel 2
            
            
               Lennuohutusalaste soovituste ja neile antud vastuste staatus
            
            
               Kõik Euroopa keskses andmekogus sisalduvad lennuohutusalased soovitused ja neile antud vastused tehakse üldsusele kättesaadavaks avaliku veebisaidi kaudu, mille loob ja mida haldab komisjon.
            
            
               Artikkel 3
            
            
               Isikuandmete kaitse
            
            
               Käesoleva otsuse raames töödeldakse isikuandmeid kooskõlas määrustega (EL) 2016/679 ja (EL) 2018/1725.
            
            
               Artikkel 4
            
            
               Konfidentsiaalsus
            
            
               Lennuohutusalastele soovitustele antud vastused, mis avaldatakse vastavalt käesolevale otsusele, ei sisalda konfidentsiaalset teavet. Liikmesriigid kehtestavad selleks asjakohased protseduurid. 
            
            
               Artikkel 5
            
            
               Kehtetuks tunnistamine
            
            
               Otsus 2012/780/EL tunnistatakse kehtetuks. 
            
            
               Artikkel 6
            
            
               Jõustumine
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               Brüssel, 1.7.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 122, 24.4.2014, lk 18. 
               
               
                  
                     (2)
                  
                        Euroopa Parlamendi ja nõukogu 20. oktoobri 2010. aasta määrus (EL) nr 996/2010 tsiviillennunduses toimuvate lennuõnnetuste ja intsidentide uurimise ja ennetamise kohta ning millega tunnistatakse kehtetuks direktiiv 94/56/EÜ (ELT L 295, 12.11.2010, lk 35).
               
               
                  
                     (3)
                  
                        Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
               
               
                  
                     (4)
                  
                        Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
               
               
                  
                     (5)
                  
                        Komisjoni 5. detsembri 2012. aasta otsus 2012/780/EL, milles käsitletakse Euroopa Parlamendi ja nõukogu määruse (EL) nr 996/2010 (tsiviillennunduses toimuvate õnnetuste ja intsidentide uurimise ja ennetamise kohta ning millega tunnistatakse kehtetuks direktiiv 94/56/EÜ) artikli 18 lõikega 5 loodud Euroopa lennuohutusalaste soovituste kesksele andmekogule ja nendele soovitustele antud vastustele juurdepääsu õigusi (ELT L 342, 14.12.2012, lk 46).
               
               
                  
                     (6)
                  
                        Euroopa Parlamendi ja nõukogu 4. juuli 2018. aasta määrus (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet (ELT L 212, 22.8.2018, lk 1).